b'\n_START_ARTICLE_\nMestna avtobusna linija \xc5\xa1t. 21 (Ljubljana)\n_START_SECTION_\nZgodovina\n_START_PARAGRAPH_\nPrvi\xc4\x8d je avtobus na progi 21 zapeljal leta 1980 na relaciji Ruski car \xe2\x80\x93 \xc5\xa0landrova (IMP). Namen je bilo povezati tedaj novo razvijajo\xc4\x8do se industrijsko cono v Spodnjih \xc4\x8crnu\xc4\x8dah s progama \xc5\xa1t. 6 in 8, ki sta vozili v center. Ker pa je proga prina\xc5\xa1ala izgubo, je bila \xc5\xa1e istega leta ukinjena._NEWLINE_1. oktobra 1982 so zaradi nara\xc5\xa1\xc4\x8dajo\xc4\x8de uporabe javnega prevoza ponovno uvedli progo 21, ki pa je po novem obratovala na dalj\xc5\xa1i relaciji Bavarski dvor \xe2\x80\x93 Reaktor. Del trase je bil speljan po tedaj novozgrajeni \xc5\xa0tajerski cesti, s katere so avtobusi vozili le do industrijske cone v \xc4\x8crnu\xc4\x8dah ob \xc5\xa0landrovi ulici, nekateri pa so nadaljevali vo\xc5\xbenjo do Podgorice. Zaradi zmede pri potnikih so novembra 1983 traso proge poenotili, tako da so pri\xc4\x8deli vsi avtobusi voziti po \xc5\xa0landrovi ulici preko \xc4\x8crnu\xc4\x8d do reaktorja. Kmalu so progo podalj\xc5\xa1ali \xc5\xa1e do Beri\xc4\x8devega, saj je bilo naselje tedaj v okviru ob\xc4\x8dine Ljubljana - Be\xc5\xbeigrad. _NEWLINE_Ko se je pri\xc4\x8dela razvijati \xc5\xa1e obrtno-podjetni\xc5\xa1ka cona ob Brn\xc4\x8di\xc4\x8devi cesti, so ob delavni\xc5\xa1kih prometnih konicah posamezni avtobusi peljali skoznjo. V voznem redu so bili taki odhodi ozna\xc4\x8deni s \xc4\x8drko "B". V taki obliki je nato proga vozila vse do 2. septembra 2002, ko so jo na \xc5\xbeeljo prebivalcev Dola za mesec dni podalj\xc5\xa1ali do bencinske \xc4\x8drpalke v Podgori (Bavarski dvor \xe2\x80\x93 Beri\xc4\x8devo \xe2\x80\x93 Dol). Ker proga ni imela vseh dovoljenj, so jo 17. septembra 2002 vrnili na staro traso. Novembra 2003 so spremenili potek trase skozi \xc4\x8crnu\xc4\x8de, in sicer je bila speljana skozi \xc4\x8crnu\xc5\xa1ko gmajno, zadnje ve\xc4\x8dje naselje, ki \xc5\xa1e ni bilo vklju\xc4\x8deno v sistem javnega prevoza. Septembra 2007 so morali ukiniti vsa kon\xc4\x8dna postajali\xc5\xa1\xc4\x8da mestnih linij v centru mesta, zato so progo \xc5\xa1t. 21 povezali s progo \xc5\xa1t. 16 v enotno linijo, ki so jo pre\xc5\xa1tevil\xc4\x8dili in ozna\xc4\x8dili s \xc5\xa1t. 26 Gameljne \xe2\x80\x93 Bavarski dvor \xe2\x80\x93 Beri\xc4\x8devo, podalj\xc5\xa1ek po Brn\xc4\x8di\xc4\x8devi pa 26B Gameljne \xe2\x80\x93 Bavarski dvor \xe2\x80\x93 Brn\xc4\x8di\xc4\x8deva \xe2\x80\x93 Beri\xc4\x8devo._NEWLINE_Junija 2008 pa so predolgo linijo 26 nadomestili s podalj\xc5\xa1anjem linije \xc5\xa1t. 8 do Gameljn in Brn\xc4\x8di\xc4\x8deve. Na ostalem, "nepokritem" delu trase med Beri\xc4\x8devim in Je\xc5\xbeico so uvedli linijo, ki so jo ponovno ozna\xc4\x8dili s \xc5\xa1tevilko 21 (Beri\xc4\x8devo - Je\xc5\xbeica)._NEWLINE_Linija 21 je bila 2. marca 2015 podalj\xc5\xa1ana preko Je\xc5\xbeice do Gameljn. S tem je omogo\xc4\x8deno kraj\xc5\xa1e potovanje med \xc4\x8crnu\xc4\x8dami in Gameljnami brez vo\xc5\xbeenj preko centra mesta.'